辘轳赋（以利用汲引为韵）
仲子陵 (Tang)
智者创物以见意。立成辘轳以为天下利。木德标象。金行效事。与桔槔之用则同。比笋簴之形不异。井之勿幕。瓶亦汔至。当于要路之津。存乎兼济之地。忠也陈力而就列。孝也致养而不匮。圆转则智士之心。通流乃仁者之志。故辘轳之体一。有君子之道四。观其得位攸处。居中特立。从绳以寸工。假器以尺汲。自上自下者。念兹以有成。虚往实来者。释此而何执。利物不言利。急人之所急。舍之则其道可卷而怀。用之则其功可俯而拾。及夫挈瓶所施。悬绠所统。崇朝以闻乎三捷。永日何啻乎七纵。为万人仰。与天下共。其静也则无机之机。其动也则有用之用。德必不孤。贤亦有准。泉蒙者道为之废。井渫者心为之轸。无忘乎牵挛。盖存乎汲引。斯亦惠而不费乎。贤人之业于是乎尽也。